Documentarul AGERPRES "Marea Unire - România, la 100 de ani" a fost proiectat joi, în premieră, în prezenţa Custodelui Coroanei, Margareta, şi a principesei Maria, evenimentul având loc la CinemaPro din Capitală.



Directorul general AGERPRES, Alexandru Giboi, a declarat, înainte de proiecţie, că filmul este "sută la sută despre emoţii".



"Ce facem în seara asta din punctul meu de vedere nu este doar nou, este un moment memorabil. Suntem la începutul anului 2018, anul Centenarului, şi AGERPRES marchează aceste moment printr-un film-eveniment, un film care defineşte o perioadă, un film care ajută publicul să înţeleagă mai bine ce s-a întâmplat acum o sută de ani şi nu doar acum o sută de ani. O să aveţi o surpriză pe parcursul filmului", a detaliat el.



Foto: (c) SILVIU MATEI / AGERPRES FOTO

Giboi a apreciat că documentarul este unul care "ne pune pe gânduri şi ne face să ne gândim la viitor, de fapt", deoarece trecutul "ne învaţă cum să evoluăm şi ne îndreaptă paşii în direcţia cea bună".



"La AGERPRES e vorba de evoluţie. E un cuvânt care pe mine aproape că mă obsedează, îl repet şi nu doar că îl vorbesc, încerc să îl şi implementez în tot ceea ce am făcut în ultimii ani", a spus directorul Agenţiei Naţionale de Presă.



Foto: SILVIU MATEI / AGERPRES FOTO



Totodată el a vorbit despre munca din culisele acestui demers. "Filmul acesta, la fel ca şi alte proiecte editoriale pe care le-am avut şi pe care le vom avea în continuare în acest an cu ocazia Centenarului, reprezintă, practic, încununarea unei munci şi aş vrea să le mulţumesc celor care l-au realizat", a adăugat directorul AGERPRES.



Redacţia Video din cadrul Agenţiei Naţionale de presă AGERPRES prezintă în documentarul realizat cu ocazia Centenarului Marii Uniri de la 1918 cum a fost realizat acest deziderat al românilor.



Povestea pleacă de la contextul istoric internaţional, ajungând la trăirile oamenilor de rând, care şi-au dorit un singur lucru: o ţară în care există acelaşi grai, acelaşi port, aceeaşi simţire, fără graniţe.



Filmările au fost realizate pe teritoriul României, dar şi în Bucovina de Nord şi în Basarabia. Filonul istoric, cu date precise, este păstrat în documentar prin intervenţiile mai multor istorici, care preiau rolul naratorilor, iar latura dramatică, emoţională este pusă în scenă prin intermediul oamenilor care, prin mărturiile lor, evocă momentele trăite de străbunii lor sau chiar de ei.

Foto: (c) SILVIU MATEI / AGERPRES FOTO



Materialul nu punctează doar ziua de 1 Decembrie 1918, ci şi actele premergătoare Marii Uniri. De asemenea, arată cum a fost împărţită România Mare şi care a fost impactul economic, cultural, dar şi în viaţa de zi cu zi a românilor de peste hotare.



Filmul ilustrează dramatismul anilor 1940-1941, cu ruperea graniţelor şi cu deportările, condamnările la închisoare şi despărţirea familiilor.



Unele imagini provin din arhive istorice, iar altele au fost făcute în casele oamenilor, în muzee, prin filmări din dronă, fiind folosite fotografii istorice, precum şi unele imagini din Arhivele Naţionale. Filmările şi montajul au durat un an.



Foto: (c) SILVIU MATEI / AGERPRES FOTO



Documentarul "Marea Unire - România, la 100 de ani" este realizat de Mihuţ Năstăsache, Marilena Stănescu şi Sergiu Olteanu. Imaginea este semnată de Alfred Schupler, Sergiu Olteanu şi Andrei Cârlan. Reporteri au fost Marilena Stănescu, Mihuţ Năstăsache şi Camelia Moise. Grafica, sunetul şi montajul sunt semnate de Andrei Cârlan, asistent tehnic fiind Alex Vintilescu.



La finalul proiecţiei au venit pe scenă cei din echipa filmului şi câţiva dintre protagoniştii documentarului. Membrii echipei au vorbit despre provocările acestui proiect şi despre cât de mult i-au emoţionat cei care au fost subiectul filmului. Pe de altă parte, cei ilustraţi în documentar au vorbit despre ceea ce îi leagă de ţara noastră şi despre faptul că, indiferent de contextul istoric, ei s-au simţit şi se vor simţi mereu români.

Foto: (c) SILVIU MATEI / AGERPRES FOTO



În foaierul cinematografului a fost prezentată expoziţia de fotografie "România: Evoluţie" - ediţie specială pentru Centenarul Marii Uniri. AGERPRES/(A, AS - autor: Oana Ghiţă, editor: Cătălin Alexandru, editor online: Adrian Dădârlat)